b'\n_START_ARTICLE_\nStoica Nicolaescu\n_START_SECTION_\nCopil\xc4\x83ria \xc8\x99i studiile\n_START_PARAGRAPH_\nS-a n\xc4\x83scut \xc3\xaentr-o veche familie de arom\xc3\xa2ni, ai c\xc4\x83ror str\xc4\x83buni se num\xc4\x83rau printre cei mai vajnici ap\xc4\x83ratori ai libert\xc4\x83\xc8\x9bii \xc8\x99i onoarei rom\xc3\xa2nilor macedoneni. Din cauza persecu\xc8\x9biilor autorit\xc4\x83\xc8\x9bilor otomane, consecin\xc8\x9b\xc4\x83 a atitudinii patriotice a familiei, p\xc4\x83rin\xc8\x9bii s-au stabilit \xc3\xaen nordul Dun\xc4\x83rii, la Craiova, iar apoi la Caracal. Clasele primare \xc8\x99i liceul, viitorul istoric le-a f\xc4\x83cut la Craiova, iar studiile universitare \xc3\xaen Bucure\xc8\x99ti._NEWLINE_Dupa studiile f\xc4\x83cute \xc3\xaen Rom\xc3\xa2nia, St. Stoica Nicolaescu a urmat cursuri de specialitate la universit\xc4\x83\xc8\x9bile din Sofia, Belgrad \xc8\x99i apoi \xc8\x99i-a sus\xc8\x9binut doctoratul la Praga, dedic\xc3\xa2ndu-se limbilor slave, domeniu \xc3\xaen care a excelat f\xc4\x83r\xc4\x83 egal.\n_START_SECTION_\nParticiparea la Primul R\xc4\x83zboi Mondial\n_START_PARAGRAPH_\nA f\xc4\x83cut campania din 1913 \xc8\x99i r\xc4\x83zboiul de \xc3\xaentregire din 1916-1918. \xc3\x8en timpul acestui r\xc4\x83zboi, St. Stoica Nicolaescu s-a distins \xc8\x99i a fost decorat pentru bravura ar\xc4\x83tat\xc4\x83 pe c\xc3\xa2mpul de lupt\xc4\x83, primind Steaua Rom\xc3\xa2niei cu spade, \xc3\xaen gradul de cavaler, cu panglica de Virtute Militar\xc4\x83, Coroana Rom\xc3\xa2niei cu spade \xc3\xaen gradul de cavaler, Crucea comemorativ\xc4\x83 cu baretele \xe2\x80\x9cCarpa\xc8\x9bi\xe2\x80\x9d, Medalia Victoriei  \xc8\x99i Ordinul Sf\xc3\xa2nta Ana, \xc3\xaenm\xc3\xa2nat de \xc3\xaensu\xc8\x99i \xc8\x9barul Rusiei._NEWLINE_Ca recunoa\xc8\x99tere a profesionalismului \xc8\x99i a integrit\xc4\x83\xc8\x9bii de caracter, a fost ales \xc3\xaen corpul tehnic de lingvi\xc8\x99ti ce a func\xc8\x9bionat \xc3\xaen timpul tratatului de pace de la Versailles, cu care s-a \xc3\xaencheiat prima conflagra\xc8\x9bie mondial\xc4\x83.\n_START_SECTION_\nActivitatea didactic\xc4\x83 \xc8\x99i de cercetare\n_START_PARAGRAPH_\nA fost profesor la liceele Matei Basarab \xc8\x99i Principele Carol. A fost profesor titular al Catedrei de Limbi slave a \xc8\x98colii superioare de R\xc4\x83sboi, profesor la \xc8\x98coala de Artilerie, Geniu \xc8\x99i Marin\xc4\x83, profesor de limba rom\xc3\xa2n\xc4\x83 \xc8\x99i istorie la \xc8\x98coala Preg\xc4\x83titoare de Ofi\xc8\x9beri, \xc8\x99i a ocupat func\xc8\x9bia de inspector \xc3\xaen Ministerul Cultelor \xc8\x99i Artelor, translator pentru limbi slave al Academiei Rom\xc3\xa2ne \xc8\x99i al Arhivelor Statului._NEWLINE_Cercet\xc4\x83tor al arhivelor din Fran\xc8\x9ba, din Grecia \xc8\x99i, \xc3\xaen special, al arhivelor din Ungaria, Serbia, Bulgaria \xc8\x99i Turcia, a alc\xc4\x83tuit \xc8\x99i publicat o bogat\xc4\x83 colec\xc8\x9bie de documente \xc8\x99i copii fotografice._NEWLINE_A participat la interpretarea \xc8\x99i punerea \xc3\xaen valoare a m\xc4\x83rturiilor dob\xc3\xa2ndite pe \xc8\x99antierele arheologului Constantin P\xc3\xa2rvan \xc3\xaen Dobrogea. Specialist mai ales \xc3\xaen istoria slavilor sud dun\xc4\x83reni, bun cunosc\xc4\x83tor al textelor slave \xc8\x99i slavo-romane, a putut aduce dovezi asupra unit\xc4\x83\xc8\x9bii \xc8\x99i coeziunii popula\xc8\x9biei locuitoare pe aceste meleaguri. Ne\xc3\xaentrecut \xc3\xaen interpretarea documentelor slavone ale epocii medievale, a dedicat mai multe c\xc4\x83l\xc4\x83torii la Sf. Munte Athos, unde a descoperit manuscrise importante, ocup\xc3\xa2ndu-se apoi de publicarea \xc8\x99i interpretarea acestora. \xc3\x8en 1905 public\xc4\x83 \xe2\x80\x9cDocumente slavo-romane\xe2\x80\x9d, lucrare premiat\xc4\x83 de Academia Rom\xc3\xa2n\xc4\x83.\n_START_SECTION_\nAfilieri\n_START_PARAGRAPH_\nStoica Nicolaescu a fost membru al mai multor societ\xc4\x83\xc8\x9bi \xc8\x99tiin\xc8\x9bifice: Societatea Regal\xc4\x83 Rom\xc3\xa2n\xc4\x83 de Geografie, Societatea Numismatic\xc4\x83 Rom\xc3\xa2n\xc4\x83, Societatea Istorico-Arheologic\xc4\x83 bisericeasc\xc4\x83 din Chi\xc8\x99in\xc4\x83u, Institutul de Arheologie bulgar\xc4\x83 din Sofia. De asemenea, Academia Bulgar\xc4\x83 i-a acordat calitatea de membru corespondent.'